《下相岭抵白石韵》
宋代·黄琮

荦确一径窄，马蹄不得骋。转步失寸分，万丈堕眢井。

毒雾昼未开，炎夏晓犹冷。莓苔翳杂树，惨绿浸衣领。

𡾰嵼望侧峰，蜿蜒陟层岭。湿泥深没膝，危石欹压顶。

依微漏天光，一霎见曦景。卅里无人声，行行逐云影。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。